Λευκός καρχαρίας

Ο λευκός καρχαρίας (επιστημονική ονομασία: Carcharodon carcharias  (Καρχαρόδων ο καρχαρίας)), γνωστός και ως σπρίλλιος, μεγάλος λευκός, λευκός θάνατος, είναι ένας εξαιρετικά μεγάλος καρχαρίας που βρίσκεται στα παράκτια νερά κοντά στην επιφάνεια σε όλους τους σημαντικούς ωκεανούς. Φθάνει σε μήκος μεγαλύτερο των 6 μέτρων (αν και κάποιες αναφορές κάνουν λόγο για μήκος μεγαλύτερο των 8 μέτρων και βάρους μεγαλύτερου των 3.324 χιλιόγραμμων) και ζυγίζει συνήθως μέχρι 2.240 κιλά. Είναι το μόνο είδος του γένους του (Carcharodon) που υπάρχει ακόμα.

Φτάνει σε ωριμότητα σε ηλικία περίπου 15 ετών και μπορεί να ζήσει πάνω από 30 χρόνια. Ο μεγάλος λευκός καρχαρίας είναι αναμφισβήτητα το μεγαλύτερο γνωστό αρπακτικό ψάρι και είναι ένας από τους βασικούς εχθρούς των θαλάσσιων θηλαστικών ενώ η ταχύτητα που αναπτύσσει στην κολύμβηση μπορεί να φτάσει τα 56 χλμ/ώρα. Τρέφεται με μια ποικιλία άλλων θαλάσσιων ζώων συμπεριλαμβανομένων των ψαριών, πτερυγιόποδων και θαλασσοπουλιών και θηλαστικών, ερχόμενος πρώτος στην καταγραφή θανάσιμων επιθέσεων σε ανθρώπους.

 Συγκεντρώσεις πληθυσμού 
Οι λευκοί καρχαρίες ζουν σχεδόν σε όλα τα παράκτια και θαλάσσια ύδατα με θερμοκρασία μεταξύ 12 και 24 ° C, με μεγαλύτερες συγκεντρώσεις στις Ηνωμένες Πολιτείες (στο βορειοανατολικό Ατλαντικό ωκεανό και στη Καλιφόρνια), τη Νότια Αφρική, την Ιαπωνία, την Ωκεανία, τη Χιλή, και τη Μεσόγειο. 

Στην Ελλάδα, η μεγαλύτερη συγκέντρωση πληθυσμού παρατηρείται στις περιοχές: Κέρκυρα, Κόρινθο, Ιόνιο πέλαγος, Αιγαίο πέλαγος (Θερμαϊκός Κόλπος, Θάσος, Καβάλα, Σαμοθράκη Αλεξανδρούπολη), μέχρι τα τουρκικά παράλια στο Βόσπορο. Το είδος εμφανίζεται και στην Κύπρο. Οι μεγάλοι λευκοί καρχαρίες συνήθως εμφανίζονται σε βάθη τουλάχιστον 500 μέτρων.

 Επιθέσεις σε ανθρώπους 
Από όλα τα είδη καρχαριών, ο μεγάλος λευκός καρχαρίας είναι το είδος που ευθύνεται για τις περισσότερες καταγεγραμμένες επιθέσεις σε ανθρώπους, οι οποίες ξεπερνούν τις 330. Βέβαια, αρκετοί επιστήμονες το αμφισβητούν αυτό και θεωρούν πως πολλές από αυτές τις επιθέσεις, ανήκουν στον ταυροκαρχαρία (Carcharinus Lefkas) ο οποίος, μοιάζει αρκετά κυρίως στο χρώμα με τον Λευκό Καρχαρία (Carcharodon Carcharias) και για αυτό τον λόγο μπερδεύτηκαν αυτόπτες μάρτυρες που τον περιέγραψαν .ISAF Statistics on Attacking Species of Shark Περισσότερο από οποιαδήποτε καταγεγραμμένη επίθεση, το μπεστ-σέλλερ του Πίτερ Μπένσλι και η μεταφορά του στον κινηματογράφο το 1975 με την ταινία του Στίβεν Σπίλμπεργκ Τα σαγόνια του καρχαρία δημιούργησαν την εικόνα του μεγάλου λευκού ως ανθρωποφάγου.

Κάποιες φορές, σπανίως όμως, έχουν επιτεθεί σε κανό (5 από τις 108 επιθέσεις στο Ειρηνικό τον 20ο αιώνα) και σκάφη έως και 10 μέτρων και τα έχουν βυθίσει ενώ στην πλειονότητα των περιστατικών έχουν επιτεθεί από την πρύμνη. 

Στην Ελλάδα έχουν επίσης καταγραφεί λίγες επιθέσεις, συμπεριλαμβανομένου και του θανάτου ενός 17χρονου που κολύμπουσε σε 100 μέτρα απόσταση από ακτή της Κερατέας Αττικής.Μανώλης Μπαρδάνης (2008) Επιθέσεις Καρχαριών - Καταγραφές στην Ελλάδα 

 Εχθροί 
Πέρα από τους ανθρώπους οι οποίοι αιχμαλωτίζουν καρχαρίες, η φάλαινα όρκα αποτελεί το σημαντικότερο εχθρό του μεγάλου λευκού καρχαρία. Επιθέσεις έχουν καταγραφεί, όπου οι όρκες τους σκοτώνουν και τρώνε το συκώτι τους. Αυτό συμβαίνει διότι το συκώτι του καρχαρία περιέχει μεγάλες ποσότητες μιας θρεπτικής ουσίας, του σκουαλενίου, στο οποίο οι φάλαινες όρκες αρέσκονται.

Παραπομπές

 Εξωτερικοί σύνδεσμοι 


Κατηγορία:Λαμνόμορφα
Κατηγορία:Καρχαρίες
Κατηγορία:Ψάρια ελληνικών θαλασσών
Κατηγορία:Πτωματοφάγα ζώα